Врз основа на член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д. А. од Скопје, поднесена против Решението на Управата за јавни приходи-Регионална дирекција, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 12.07.2022 година, го донесе следното

**Р Е Ш Е Н И Е**

1. Жалбата изјавена од Д. А. од Скопје, поднесена против Решението на Управата за јавни приходи-Регионална дирекција бр.02-3522/2 од 21.06.2022 година, заведена во Агенцијата под бр.08-183 на 28.06.2022 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.02-3522/2 од 21.06.2022 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Д. А. од Скопје, на 16.06.2022 година поднел Барање за пристап до информации од јавен карактер до Управата за јавни приходи-Регионална дирекција, со кое побарал по е-маил да му се достави електронски запис од следната информација:

## „Дали за деловниот простор на ул.Франклин Рузвелт 67-А во Скопје, сопственикот Матевски Александар со ЕМБГ 1902959450061 како закуподавач има пријавено приходи по однос на закуп за 2019 и 2020 година. Јас како закупопримач, во прилог на ова барање Ви доставувам и примерок од договорот за закуп склучен на ден 10.07.20219 и солемнизиран на ден 11.07.2019 кај нотар Анета Петровска Алексова од Скопје под ОДУ бр.1043/2019.“

Постапувајќи по оваа Барање, Имателот на информации до Барателот доставил Решение за одбивање на барање за пристап до информации од јавен карактер бр.02-3522/2 од 21.06.2022 година. Во Решението е наведено дека: „По разгледување на доставеното барање, имателот на информации утврди дека бараната информација е исклучена од правото за слободен пристап до информации од јавен карактер согласно член 6 став 1 точка 3 од Законот за слободен пристап до информации од јавен карактер ...со оглед дека тое е информација чие давање би значело повреда на доверливоста на даночната постапка. Сите документи, информации, податоци или други факти за даночниот оврзник прибрани во даночна постапка подлежат на обврската за чување на даночна тајна согласно член 9 од Законот за даночна постапка („Службен весник на РМ“, бр.13/06..Службен весник на РСМ“ бр.275/19 и 290/20) и служат исклучиво за даночни цели, односно за спроведување на оданочувањето. Имено даночната постапка како даночно – правен однос ги опфаќа правата и обврските кои настануваат меѓу Управата за јавни приходи од една страна и даночниот обврзник од друга страна...“

Незадоволен од наведеното Решение, Барателот на информации на 28.06.2022 година поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-183 од 28.06.2022 година. Во Жалбата е наведено дека: „Во барањето не барам да ми се дадат информација колку се тие приходи во суми ако евентуално ги има пријавено, **туку барам само да ми дадат информација дали има пријавено приходи** по однос на закуп.“

Агенција, преку е-маил заведен под бр.08-183 од 28.06.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предмет.

Имателот на информации на 06.07.2022 година до Агенцијата достави Произнесување по жалба бр.02-3522/4 од 29.06.2022 година, заведено во Агенцијата под бр.08-183, во кое е наведено дека: „..почитувајќи ја одредбата од член 6 став 1 точка 3 од Законот за слободен пристап до информации од јавен карактер..и почитувајќи го начелото за даночна тајна пропишано со член 9 од Законот за даночна постапка...воедно заштитувајќи ги интересите кои произлегуваат од наведените одредби.....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, предметот го врати на повторно постапување пред првостепениот орган, Решението на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Имено, по разгледувањето на Жалбата, оспореното Решение, и другите списи во врска со предметот, Агенцијата утврди дека, **Имателот на информации не постапил целосно согласно одредбите од Законот за слободен пристап до информации од јавен карактер,** со тоа што донел Решение за одбивање на пристапот до бараната информација, без да спроведе Тест на штетност како задолжителна постапка при одбивање, кој е утврден во членот 6 став 3 точка од Законот за слободен пристап до информации од јавен карактер.

Согласно член 6 став 3 од Законот за слободен пристап до информации од јавен карактер по исклучок од став 1 од овој член имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Во конкретниот случај, Агенцијата му укажува на Имателот на информации дека во Барањето за пристап до информации од јавен карактер се бара „**Дали за деловниот простор...има пријавено приходи..**“, што значи дека Барателот не бара некој податок или документ во врска со даночна постапка.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**